作者:李賀
標題:蘭香神女廟
內容:古春年年在，閑綠搖暖雲。松香飛晚華，柳渚含日昏。沙砌落紅滿，石泉生水芹。幽篁畫新粉，蛾綠橫曉門。弱蕙不勝露，山秀愁空春。舞佩剪鸞翼，帳帶塗輕銀。蘭桂吹濃香，菱藕長莘莘。看雨逢瑤姬，乘船值江君。吹簫飲酒醉，結綬金絲裙。走天呵白鹿，游水鞭錦鱗。密發虛鬟飛，膩頰凝花勻。團鬢分蛛巢，穠眉籠小唇。弄蝶和輕妍，風光怯腰身。深幃金鴨冷，奩鏡幽鳳塵。踏霧乘同歸，撼玉山上聞。